ทองราคาตกวันเดียว300ต่ำสุด5เดือน
ทองคำ ยังผันผวนราคาร่วงสุดในรอบ 5 เดือน ลดลงกว่า 10%
30 ธ.ค. 2554

ทองคำ ยังผันผวนราคาร่วงสุดในรอบ 5 เดือน ลดลงกว่า 10% 
นายจิตติ ตั้งสิทธิ์ภักดี นายกสมาคมค้าทองคำ กล่าวว่า ราคาทองคำปรับตัวลดลงเล็กน้อย เนื่องจากนักลงทุนต่างชาติมีการเทขายทองคำ โดยราคาทองคำในช่วงเช้าปรับลดลง 300 บาท ซึ่งทำให้ราคาทองต่ำสุดในรอบ 5 เดือน อย่างไรก็ตามในปีหน้าราคาทองยังคงมีความผันผวน ซึ่งลงทุนต้องระมัดระวัง
“นักลงทุนทองคำเก็งกำไรเริ่มบางตาลง แม้ว่าราคาทองคำในช่วงเช้าจะปรับลง เนื่องจากที่ผ่านมาได้มีการทยอยซื้อทองคำเก็บไว้บ้างแล้ว” นายจิตติ กล่าว
สำหรับบรรยากาศการซื้อขายทองในช่วงเทศกาลปีใหม่คึกคักเนื่องจากราคาทองคำลดลงจากที่เคยสูงสุด 2.7 หมื่นบาท ลดลงมาอยู่ที่ประมาณ 2.3 หมื่นบาท ทำให้ลูกค้าซื้อทองคำเพื่อเป็นของขวัญมากขึ้น โดยมียอดขายเพิ่มจากปกติประมาณ 10% 
สำหรับราคาทองคำในตลาดต่างประเทศราคาอยู่ที่ 1,564 เหรียญ สหรัฐ หรือลดลง 31.40 เหรียญสหรัฐ หรือลดลงเกือบ 2% เทียบในเดือน ธ.ค. แต่ถ้านับตั้งแต่วันที่ 12 ก.ค. 2554 ราคาทองปรับตัวลดลงกว่า 10% 
ด้านราคาทองคำในประเทศ วันที่ 29 ธ.ค. มีการปรับราคา 5 ครั้ง โดยในช่วงเช้าปรับราคาลดลง 300 บาท และมีการปรับขึ้น 2 ครั้ง และปรับลง 2 ครั้ง ครั้งละ 50 บาท โดยราคาทองคำแท่งรับซื้อ 23,350 บาท ราคาขายอยู่ที่ 23,450 บาท ราคาทองรูปพรรณรับซื้อ 23,012.88 ขายออก 23,850 บาท นักวิเคราะห์การลงทุนบริษัทจีที เวลธ์ แมเนจเมนท์กล่าวว่า ราคาทองคำในช่วงปลายปีอาจจะไม่สูงมากแล้วเนื่องจากนักลงทุนเริ่มชะลอการซื้อขาย แต่ระยะยาวทองคำยังคงเป็นสินทรัพย์ที่ยังมีโอกาสปรับตัวขึ้นจากมุมมองในการต้องการสินทรัพย์ป้องกันความเสี่ยง และจากแนวโน้มเงินเฟ้อที่เพิ่มสูงขึ้น